text: "Conduit me done, sire, par tel devise
   Ke n’i soit m’arme pierdue ne maumise
   Et en infier el fu ardent esprise.
   Kant jou arai lor biele aumosne prise
   Et si lor cose et veue et enquise,
   Lues m’en irai faire le tien siervise
   Tant ke j’arai si te grache conquise
   Ke en ten regne par toi soit m’arme prise
   Et od tes angeles coronee et assise."
   PageV01P298
   Sains Alexis est issus de le mer;
   Tant est malades k’a peine puet aler.
   Or se comenche li ber a porpenser
   K’a Rome ira sen pére araisoner
   Et en grigois en tel wise parler
   K'a sen romanc nel pora aviser,
   Et se provende li vaura demander.
   Se Diu plaisoit ke li vausist doner
   Ja mais de lui ne vauroit remuer.
   Ne en se sale nes une fois entrer,
   Mais cha defors en un pulent angler
   Ou on soloit l'iave des mains gieter
   La i fera un lit tot estorer,
   Si i verra cascun jor au disner
   Les grans deintiés par devant lui porter,
   Nient por ichou k'il en doive goster,
   Ains les fera se bouce desirer;
   Car en chest siécle veut si sen cors pener
   Et de peciés purghier et eslaver
   Ke li diable ne sacent ke clamer.
   Or se despoille por lui atapiner,
   Si vait a Rome a sen pére parler.
   Tres ore ira ses aumosnes user,
   Car des autrui ne se veut encombrer.
  